Ένωση Βιβλιοθηκών Θεάτρου

Η Ένωση Βιβλιοθηκών Θεάτρου (αγγλ. Theatre Library Association - TLA) ιδρύθηκε το 1937 και αποτελεί έναν οργανισμό που εκπροσωπεί και υποστηρίζει το έργο των επαγγελματιών της πληροφόρησης που σχετίζονται με τις παραστατικές τέχνες. Η ίδρυση της TLA προέκυψε από τη συνεργασία βιβλιοθηκονόμων, ιστορικών και θεατρικών επιμελητών, οι οποίοι συγκεντρώθηκαν για να προωθήσουν τη σύσταση ενός οργανισμού.

Διοίκηση

Η TLA διευθύνεται από ένα Διοικητικό Συμβούλιο  (Board of Directors) 16 μελών, το οποίο είναι υπεύθυνο για την εύρυθμη λειτουργία της ένωσης, μέσω της διαχείρισης των υποθέσεων της. Το Συμβούλιο για την ενίσχυση του έργου του και την εκτελέση συγκεκριμένων καθηκόντων, συστήνει Επιτροπές  (Committees) καθεμιά με ξεχωριστό αντικείμενο και σκοπό λειτουργίας. Οι Επιτροπές της ένωσης διακρίνονται σε Μόνιμες (Standing Committees), οι οποίες εκτελούν καθημερινές λειτουργίες της ένωσης και σε Ειδικές (Special Committees) που συστήνονται για την εξυπηρέτηση συγκεκριμένου σκοπού και μετά την ολοκλήρωση του έργου τους παύουν να λειτουργούν.

Σκοπός

Σκοπός  της TLA είναι η εκπροσώπηση των βιβλιοθηκονόμων και των αρχειονόμων που σχετίζονται με τις παραστατικές τέχνες, η ενίσχυση του έργου τους και η προώθηση των επαγγελματικών και ηθικών συμφερόντων τους. Σύμφωνα με τον Εσωτερικό Κανονισμό της, η TLΑ για την επίτευξη του σκοπού της έχει θέσει επιμέρους στόχους, οι οποίοι όπως δηλώνονται στην επίσημη ιστοσελίδα της Ένωσης είναι:

Η προώθηση, η ανάπτυξη, η συντήρηση και η χρήση του υλικού των παραστατικών τεχνών σε βιβλιοθήκες, αρχεία, μουσεία και άλλες συλλογές.
Η υποστήριξη της πρόσβασης στο εν λόγω υλικό.
Η προαγωγή των σπουδών σχετικά με τις τέχνες του θεάματος, τη βιβλιογραφία και την έρευνα.
Η προώθηση της εκπαίδευσης στις τέχνες του θεάματος, της Βιβλιοθηκονομίας και της επιμέλειας υλικού.
Η προώθηση της υπεροχής σε αυτά τα επαγγέλματα.

Μέλη

Μεμονωμένα άτομα, οργανισμοί και ιδρύματα που ενδιαφέρονται για πληροφόρηση, έρευνα και εκπαίδευση στον τομέα των παραστατικών τεχνών μπορεί να ενταχθεί στο δυναμικό των μελών της TLA. Τα μέλη  διακρίνονται στις εξής κατηγορίες:

Μεμονωμένα άτομα ως μέλη (Individual Memberships): άτομα τα οποία απασχολούνται έμμεσα ή άμεσα στο χώρο των παραστατικών τεχνών και επιθυμούν να ενισχύσουν το έργο της ένωσης.
Ιδρύματα (Institutional Memberships): οργανισμοί και ιδρύματα που σχετίζονται με τη συγκεκριμένη κατηγορία τεχνών.
Επίτιμα Μέλη (Honorary Memberships`): η ιδιότητα του επίτιμου μέλους αποδίδεται σε μέλη για την αναγνώριση της συνεισφοράς τους στην ένωση, έπειτα από απόφαση του Διοικητικού Συμβουλίου.

Δράση

Η TLA μέσα από το έργο της προωθεί την ανάκτηση και τη διατήρηση πηγών πληροφόρησης σχετικών με τις παραστατικές τέχνες. Συγκεκριμένα, διοργανώνει και συμμετέχει σε συνέδρια, σεμινάρια και ποικίλες εκδηλώσεις με σκοπό την προώθηση της έρευνας, της πληροφόρησης και της ορθής χρήσης του υλικού των συγκεκριμένων τεχνών. Επιπρόσθετα, εκδίδει μια σειρά μονογραφιών με τίτλο «Πηγές Παραστατικών Τεχνών» (Performing Arts Resources). Κάθε χρόνο επιβραβεύει το καλύτερο θεατρικό έργο που δημοσιεύθηκε στις Ηνωμένες Πολιτείες Αμερικής, το καλύτερο μαγνητοσκοπημένο έργο, καθώς και σημαντικές συνεισφορές στο έργο της με την απονομή τιμητικών βραβεύσεων. Στα πλαίσια των δραστηριοτήτων της TLA έγκειται και η διοργάνωση ενός ετήσιου συνεδρίου σε συνεργασία με την Αμερικάνικη Εταιρεία για τη Θεατρική Έρευνα (Joint Conference of the American Society for Theatre Research and Theatre Library Association) , όπου προβάλλονται και εξετάζονται αναδυόμενα ζητήματα του χώρου και  συμμετέχει στα ετήσια συνέδρια άλλων συναφών ενώσεων, όπως η Αμερικάνικη Εταιρεία για τη Θεατρική Έρευνα (American Society for Theatre Research - ASTR) και η Αμερικάνικη Ένωση Βιβλιοθηκών (American Library Association - ALA).

Παραπομπές

Βιβλιογραφία
43rd Annual Theatre Library Association Book Awards Kick Off 11/4
Theatre Library Association Plenary Call for Papers (Extended Deadline)
Theatre Library Association Symposium III
Theater Library Association
Lisbeth Wells-Pratt Wins Theater Library Association Scholarship
Theatre Library Association

Εξωτερικοί σύνδεσμοι
Επίσημη ιστοσελίδα της TLA 
Επίσημη ιστοσελίδα της ALA
Επίσημη ιστοσελίδα της ASTR 

Θεατρου
Θέατρο